Title: ประกาศกรมสวัสดิการและคุ้มครองแรงงาน เรื่อง กำหนดแบบและวิธีการรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์

ประกาศกรมสวัสดิการและคุ้มครองแรงงาน

ประกาศกรมสวัสดิการและคุ้มครองแรงงาน
เรื่อง
กำหนดแบบและวิธีการรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์

โดยที่กฎกระทรวงกำหนดมาตรฐานในการบริหาร
จัดการ และดำเนินการด้านความปลอดภัย อาชีวอนามัย
และสภาพแวดล้อมในการทำงานเกี่ยวกับการป้องกันและระงับอัคคีภัย พ.ศ. ๒๕๕๕ ข้อ ๓๐ กำหนดให้นายจ้างจัดให้ลูกจ้างทุกคนฝึกซ้อมดับเพลิงและฝึกซ้อมอพยพหนีไฟพร้อมกันอย่างน้อยปีละหนึ่งครั้ง
โดยให้นายจ้างจัดทำรายงานผลการฝึกซ้อมดับเพลิงและฝึกซ้อมอพยพหนีไฟตามแบบที่อธิบดีกำหนดและยื่นต่ออธิบดีหรือผู้ซึ่งอธิบดีมอบหมายภายในสามสิบวันนับแต่วันที่เสร็จสิ้นการฝึกซ้อม

อาศัยอำนาจตามความในข้อ
๓๐ วรรคสาม แห่งกฎกระทรวงกำหนดมาตรฐานในการบริหารจัดการ
และดำเนินการด้านความปลอดภัย อาชีวอนามัย
และสภาพแวดล้อมในการทำงานเกี่ยวกับการป้องกันและระงับอัคคีภัย พ.ศ. ๒๕๕๕
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง
กำหนดแบบและวิธีการรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์

ข้อ
๒[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๓  การรายงานผลการฝึกซ้อมดับเพลิงและฝึกซ้อมอพยพหนีไฟตามข้อ
๓๐ แห่งกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย
อาชีวอนามัย และสภาพแวดล้อมในการทำงานเกี่ยวกับการป้องกันและระงับอัคคีภัย
พ.ศ. ๒๕๕๕ ต่ออธิบดีหรือผู้ซึ่งอธิบดีมอบหมาย นายจ้างอาจรายงานทางสื่ออิเล็กทรอนิกส์ตามแบบรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์
ท้ายประกาศนี้

ข้อ
๔  นายจ้างที่มีความประสงค์จะรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์ตามข้อ
๓ ต้องลงทะเบียนเพื่อขอรหัสผู้ใช้ (User ID) และรหัสผ่าน
(Password) ทางเว็บไซต์ของกรมสวัสดิการและคุ้มครองแรงงาน (http://eservice.labour.go.th)
การลงทะเบียนตามวรรคหนึ่ง
ไม่เป็นการตัดสิทธิของนายจ้างที่จะรายงานผลการฝึกซ้อมดับเพลิงและฝึกซ้อมอพยพหนีไฟด้วยตนเอง
ทางไปรษณีย์ หรือทางโทรสาร แต่อย่างใด

ข้อ
๕  เมื่อนายจ้างได้รับรหัสผู้ใช้ (User ID) และรหัสผ่าน (Password) ตามข้อ ๔
แล้วนายจ้างสามารถรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์ผ่านทางเว็บไซต์ของกรมสวัสดิการและคุ้มครองแรงงาน
(http://eservice.labour.go.th)
การดำเนินการตามวรรคหนึ่ง
ให้ถือว่าอธิบดีหรือผู้ซึ่งอธิบดีมอบหมายได้รับรายงานผลการฝึกซ้อมดับเพลิงและฝึกซ้อมอพยพหนีไฟในวันและเวลาตามที่ปรากฏที่เครื่องคอมพิวเตอร์แม่ข่ายของกรมสวัสดิการและคุ้มครองแรงงาน

ข้อ
๖  กรณีที่มีข้อสงสัย
พนักงานตรวจความปลอดภัยมีอำนาจเรียกนายจ้างผู้ซึ่งรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์ตามข้อ
๓ จัดส่งหรือแสดงข้อมูลเกี่ยวกับการรายงานผลการฝึกซ้อมดับเพลิงและฝึกซ้อมอพยพหนีไฟ
เพื่อตรวจสอบต่อไป

ประกาศ ณ วันที่ ๒๖
กันยายน พ.ศ. ๒๕๕๙
พรรณี  ศรียุทธศักดิ์
อธิบดีกรมสวัสดิการและคุ้มครองแรงงาน

[เอกสารแนบท้าย]

๑
แบบรายงานผลการฝึกซ้อมดับเพลิงและฝึกซ้อมอพยพหนีไฟทางสื่ออิเล็กทรอนิกส์

(ดูข้อมูลจากภาพกฎหมาย)

ปุณิกา/ปริยานุช/จัดทำ
๑๑ ตุลาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๒๔ ง/หน้า ๑๐/๕ ตุลาคม ๒๕๕๙